La plataforma d'afectats pel coronavirus espera que la petició sigui la "punta de llança" per dignificar les víctimes ACN Barcelona.-Un home ha presentat una reclamació per via administrativa als departaments de Salut i de Treball, Afers Socials i Famílies per la mort de la seva mare en una residència de Barcelona durant la pandèmia. La reclamació recull una petició preliminar de 150.000 euros d'indemnització per a la família d'Ángel Juárez, que ha presentat la petició a través de la plataforma d'àmbit estatal 'afectadoscoronavirus.org'. Es basen en la "possible falta de diligència en la supervisió de la residència" per part de la Generalitat i en el "tractament que va rebre la mare d'Ángel", indica Ana Romero, del despatx Cremades & Calvo Sotelo. Juárez espera que sigui la "punta de llança" per retornar la "dignitat" a les persones que van morir en residències. La reclamació en via administrativa és el requisit previ per recórrer a la via judicial, ja que el sistema espanyol no permet demandar l'administració sense donar-li abans l'oportunitat de pronunciar-se. Des del despatx contractat també indiquen que consideraran més endavant accions contra la residència Parc del Clot, del Grup Arrels, on va morir la mare d'Ángel, i la seva entitat asseguradora i assenyalen que, de moment, estan recollint la informació necessària.  La petició de 150.000 euros és una determinació preliminar que recull l'escrit i que queda en espera del que es concreti en la prova o la  valoració pericial al llarg del procediment, han precisat des del bufet d'advocats contractat pel reclamant, adherit a aquesta plataforma d'afectats pel coronavirus.  En una roda de premsa telemàtica aquest dijous, Romero ha destacat que l'objectiu de les reclamació és, d'una banda, "restaurar la dignitat de les persones que van morir en un context d'especial penúria" i, de l'altra, "aclarir" què ha passat a les residències durant la pandèmia de coronavirus per "identificar les deficiències substancials que hagin pogut concórrer" i "promoure la millora en els protocols d'actuació en un sector de la població especialment vulnerable".  La plataforma 'afectadoscoronavirus.org' preveu que hi hagi més reclamacions com les d'Ángel Juárez i de moment tenen coneixement d'una vintena de famílies en situacions similars.  "Estava convençut que quan portàvem una persona, en aquest cas la meva mare, a una residència estaria completament protegida", ha lamentat Juárez, que ha assenyalat que moltes famílies, a més del dol per la pèrdua de la seva àvia o avi, tenen el dolor de preguntar-se si van fer bé confiant en la residència. "No podem permetre que torni a passar una situació com aquesta. Són els nostres estimats ancians", ha recalcat.   A Catalunya, 3.974 han mort per coronavirus en residències, segons dades d'aquest dijous. En total, 12.180 han mort per covid-19 a Catalunya.

Summary: Un home reclama 150.000 euros a la Generalitat per la mort de la seva mare per covid-19 en una residència de Barcelona


El govern espanyol vol que el Consell Europeu elegeixi el més aviat possible la futura ubicació de l'Agència Europea del Medicament (EMA) perquè la seva candidatura, Barcelona, "compleix tots els requisits" i "ja està preparada" per acollir la nova seu. Així, considera que Barcelona garanteix l'acollida "immediata" de l'EMA, perquè ja té l'edifici a punt, la Torre Agbar, que no s'interromprà la feina, perquè l'Agència Espanyola del Medicament pot ajudar al trasllat, i que no es perdrà el talent dels seus gairebé 900 funcionaris perquè ofereix una ciutat atractiva a la qual molts voldran treballar. No obstant això, la ministra de Sanitat, Dolors Montserrat, ha explicat aquest dijous a Barcelona que la ciutat té forts competidors, com Viena, Amsterdam o Copenhagen, i que el procés sobiranista o el fet que l'estat ja tingui unes altres quatre agències europees poden ser dos "handicaps".

Summary: El govern espanyol confia que Barcelona aculli l'Agència del Medicament perquè "ja compleix tots els requisits"


208.285 vehicles ja han retornat a l'àrea metropolitana de Barcelona, prop del 85% dels 245.000 previstos pel Servei Català de Trànsit fins a les 12 de la nit d'aquest diumenge. Pel que fa a les incidències a la xarxa viària durant el pont, s'ha registrat un sinistre viari mortal a la C-53, a Vilagrassa (Urgell). El dissabte al vespre un cotxe va sortir de la via i va caure per un talús d'uns set metres, fet que va fer que el conductor morís. A banda, en el marc de l'operació tornada pel pont de la Puríssima s'han registrat nombroses retencions a les carreteres catalanes, sobretot a l'AP-7, la C-14 i la C-16. Segons el balanç de trànsit de les afectacions durant el pont, aquest diumenge a la tarda a l'AP-7 s'hi ha viscut fins a 19 km de retenció entre Sant Celoni i la Roca del Vallès en sentit sud, 5 km a Subirats arran d'un accident i 5 km més a Santa Margarida i els Monjos en sentit nord. En el cas de la C-17 han estat 17 els km de cua de Tona a la Garriga, 6 km a Granollers, 4 km a Malla i 2 km a Ripoll en sentit sud, mentre que a al C-14 hi ha hagut 15 km entre Adrall i Organyà en direcció Lleida. Pel que fa a la N-260, s'hi ha registrat 18 km de retenció entre Planoles i Campdevànol en direcció Ripoll, i a l'A-2 hi ha hagut 14 km de cua de Castellolí a Esparreguera, 8 km entre Vilagrassa i Igualada, 7 km a Castellnou de Seana a causa d'un accident i 4 km a Cervera en direcció Barcelona. A més, aquest diumenge al matí s'ha hagut de tallat l'N-340 a l'Ametlla de Mar per un accident amb tres ferits de poca gravetat i també la C-12 per un accident a Garcia, on un home ha mort accidentalment després de caure d'un pont. La resta de retencions destacables registrades durant el pont van ser dijous i divendres emmarcades en l'operació sortida, ja que entre les tres de la tarda dels dos dies van sortir el 99% (uns 461.245 vehicles) de vehicles previstos de l'àrea metropolitana. El dijous a la tarda es van registrar 15 km de cua a l'A-2 entre Sant Vicenç dels Horts i Castellbisbal a causa d'un accident i a la C-16 10 km a la Nou de Berguedà en sentit nord. En el cas de divendres, a la C-17 hi va haver 2 km de cua a Parets del Vallès, 14 km a la Garriga, 4 km a Centelles, 3 km a Tona i 6 km a Ripoll, en direcció a Vic. Pel que fa a la C-16 hi va haver 4 km a Sant Vicenç de Castellet, 13 km a Cercs i 10 km a la Nou de Berguedà en sentit nord, i a la C-55 8 km a Sant Vicenç de Castellet, en sentit Manresa. A l'AP-7 hi va haver retencions de 10 km a Cardedeu i també de 10 km a Sant Celoni en sentit Girona, mentre que a la N-145 a les Valls de Valira sentit Andorra hi va haver 7 km de cua.

Summary: Més de 208.000 vehicles ja han retornat a l'àrea metropolitana de Barcelona, prop del 85% dels previstos


Les entitats demanaran als grups polítics al Parlament que no donin suport al text ACN Barcelona.-Els promotors de la llei habitacional com la 24/2015 han rebutjat aquest dimarts el decret aprovat a principis d'aquest mes pel Govern sobre habitatge i han assegurat sentir-se "enganyats" ja que, al seu parer, no "s'ataca els preus de lloguers abusius" i avisen que els preus dels habitatges de protecció oficial pujaran. Segons ha dit la portaveu de la PAH, Lucía Delgado, s'han creuat "unes línies vermelles que no podem consentir" i consideren que no es prou "ambiciós" per obligar els grans tenidors a cedir pisos per a ús social. Per això, demanen "tornar a la casella de sortida" ja que no es garanteixen els lloguer socials en les ocupacions ni es posa "sobre la taula" la implantació del 30% a tot Catalunya, i han anunciat que es reuniran amb els grups polítics del Parlament perquè el decret, que s'ha de validar en els propers dies, no pugui tirar endavant. En una roda de premsa des de l'exterior del Parlament, les entitats han criticat el decret que va aprovar el Govern el passat 5 de març en el Consell Executiu i presentat posteriorment pel conseller de Territori i Sostenibilitat, Damià Calvet, en què establien una sèrie de mesures per blindar l'habitatge protegit i d'altres com, per exemple, l'establiment d'un índex del Preu del Lloguer. Segons la portaveu del Sindicat de Llogateres, Alexandra Francès, aquest índex "només es limita a ser un reflex dels preus de mercat i de bombolla que ja estem" i ha lamentat que, en canvi, no reculli altres aspectes socioeconòmics, com per exemple, els ingressos mitjans familiars, si estan a l'atur o si estan dedicant més del 50% dels seus ingressos a pagar el lloguer. Segons sostenen les entitats, en total s'han modificat 25 articles de la Llei del dret a l'habitatge, 25 més de la Llei d'urbanisme i un de la Llei 24/2015. Per això, creuen que la Generalitat portava molt de temps preparant-lo, inclús abans de donar el vistiplau al 30% d'habitatge social que va impulsar l'Ajuntament de Barcelona, ja que serà una manera, han dit de tranquil·litzar els promotors i han acusat el Govern d'introduir els canvis amb "traïció i nocturnitat". Per exemple, un altre dels aspectes que també es modifica, segons ha denunciat el portaveu de l'observatori DESC, és que si ara les inscripcions per optar a un Habitatge de Protecció Oficial eren de tres anys ara passen a tenir una validesa d'un any. "Ho interpretem com un intentant bastant clar de buidar al llista de demandants d'habitatge protegit", ha assenyalat Domingo, per "fer veure que no tenim un problema tan gran".  "La solució és obligar els privats a fer HPO però no buidar la llista del registre, per buidar-la el problema no desapareix", ha subratllat. La portaveu de la FAVB, Anna Meléndez, ha lamentat que amb el decret "s'obre la porta a una liberalització de l'habitatge protegit fent que pugui ser més car segons el barris" i causant "més segregació", a més de "reforçar la bombolla immobiliària" als barris gentrificats i l'encariment de l'habitatge protegit. Segons denuncia, ara el preu de l'HPO es determinarà segons els costos d'edificació i urbanització, el benefici empresarial i la localització. D'altra banda, les entitats han anunciat una manifestació per al pròxim 6 d'abril als Jardinets de Gràcia per protestar contra els preus abusius de lloguer i per exigir un lloguer assequible.

Summary: Els promotors de la llei habitacional afirmen sentir-se "enganyats" amb el decret de la Generalitat sobre habitatge


Més de 200 veïns de Sant Vicenç de Castellet s'han concentrat, aquest vespre, per mostrar el seu malestar per la inseguretat que pateixen i exigir que es posi fi a les reiterades ocupacions, de caràcter delinqüencial, que s'estan produint al municipi. Els veïns, que s'han constituït en una plataforma, asseguren que la situació ha arribat a un punt que és "insostenible". Denuncien ser víctimes de robatoris, amenaces i agressions i que no poden "viure tranquils". Aquest mateix divendres, l'alcaldessa, Adriana Delgado, ha reconegut el "sentiment d'impotència" i ha exigit més competències i canvis legislatius per poder fer front a la situació. Els veïns s'han concentrat al carrer Bisbe Perelló, davant del darrer pis ocupat il·legalment. Ha estat aquesta nit de dijous a divendres. En declaracions a l'ACN, una veïna de l'immoble explicava que feia dies que ho intentaven i que finalment ho han acabat fent. La dona, que ha preferit mantenir-se a l'anonimat, assegurava que havia rebut amenaces. Tot i que inicialment ho anava a denunciar, finalment ha optat per no fer-ho.  Amb xiulets, cassoles i crits de "fora, fora", els veïns han protestat de forma pacífica. En ser coneixedors que els ocupes no eren dins de l'immoble i malgrat saber que es trobaven en un bar proper, han optat per evitar aldarulls. Finalment una cinquantena han decidit traslladar la protesta a les portes de l'Ajuntament. Ocupació i delinqüència Segons han manifestat des de la plataforma, els veïns "estan farts" dels problemes de convivència que està generant l'ocupació. Expliquen que no són contraris a què "si una família necessita ocupar ho faci", però denuncien que al municipi s'estan produint ocupacions de caràcter delinqüencial. Parlen de ser víctimes de robatoris, amenaces i, fins i tot, agressions. Campanya de signatura Els veïns no descarten noves accions de protesta. De moment han engegat una campanya de signatures. L'objectiu és dur-les a l'ajuntament per tal de fer "més palès" el seu malestar. No obstant això, afegeixen, són conscients que l'equip de govern, amb qui s'han reunit per tractar la problemàtica, està treballant-hi però consideren que es podria fer "alguna cosa més". Aquest mateix divendres, al migdia, l'alcaldessa, Adriana Delgado, ha comparegut davant dels mitjans. Ha reconegut el "sentiment d'impotència" i ha exigit més competències i canvis legislatius per poder fer front a la situació.

Summary: Més de 200 veïns exigeixen que es posi fi a les ocupacions a Sant Vicenç de Castellet


El vicepresident dels liberals europeus i eurodiputat de Cs, Luis Garicano, ha explicat aquest dimarts que el partit ha enviat un informe jurídic al president del Parlament Europeu, David Sassoli, que afirma que la sentència del Tribunal de Justícia de la Unió Europea (TJUE) sobre Junqueras "no té com a conseqüència que Puigdemont i Comín puguin ser considerats eurodiputats de ple dret". Segons ha dit Cs, el Parlament Europeu "no pot convertir-se en un refugi de pròfugs de la justícia" i els dos electes de JxCat no poden accedir al càrrec "de forma fraudulenta". "És fonamental aclarir el que la sentència no diu", ha afirmat Garicano, que creu que el TJUE no reconeix "en cap cas" a Puigdemont i Comín com a eurodiputats de ple dret.  A la carta, que signa el grup parlamentari de Cs a l'Eurocambra – on hi ha, entre d'altres Jordi Cañas, els eurodiputats taronja avisen Sassoli que "una decisió precipitada" sobre el cas de Puigdemont i Comín podria "contravenir obertament el que estableixi el Tribunal General per aquest mateix cas". Aquest tribunal, de rang immediatament per sota al TJUE, té pendent un recurs de Puigdemont i Comín sobre el seu accés a l'Eurocambra. Amb tot, amb la publicació de la sentència del TJUE, el propi tribunal va advertir que unes primeres cautelars de Puigdemont i Comín per accedir a l'Eurocambra que s'havien rebutjat s'havien de revisar de nou.  Segons Cs, però, l'independentisme "ha posat en marxa la seva fàbrica de desinformació" i "ha venut la sentència del TJUE com una victòria" que, en el seu parer, no és tal. Així, Cs advoca perquè Puigdemont i Comín no puguin "gaudir de retribució, participar en les tasques de les comissions parlamentàries o votar en el ple".  La sentència del TJUE, per Cs, "simplement estableix que l'eurodiputat-electe Oriol Junqueras tenia immunitat per desplaçar-se fins al Parlament Europeu quan es trobava en situació de presó provisional". Amb tot, afirma que ara que ha estat "condemnat en ferm" i "no pot quedar exempt de la pena de presó".  En tot cas, per Cs, "els casos de Puigdemont i Comín són substancialment diferents" al de Junqueras perquè "han de ser entregats a la justícia espanyola per delictes greus". Garicano afirma que "Cs treballarà perquè no es produeixi un frau de llei per part d'aquells que pretenen convertir el privilegi de la immunitat en impunitat".  Al conèixer la sentència del TJUE, el president del Parlament Europeu, David Sassoli, va instar Espanya a complir-la i va permetre que Puigdemont i Comín poguessin entrar a la cambra i recollir les credencials provisionals d'eurodiputats.

Summary: Cs avisa que el Parlament Europeu "no pot convertir-se en un refugi de pròfugs de la justícia"


El nombre de socis d'Òmnium Cultural s'ha disparat des de principis d'octubre. L'entitat sobiranista assegura que té ara 85.689 membres ja que aquestes darreres sis setmanes unes 14.000 persones han demanat d'associar-s'hi. El vicepresident de l'entitat, Marcel Mauri, ha explicat a l'ACN que a principis d'octubre la xifra de socis rondava, doncs, els 71.000. Un increment significatiu el van viure la nit del 16 d'octubre, quan l'Audiència Nacional va enviar a presó provisional sense fiança el president de l'entitat, Jordi Cuixart, juntament amb el de l'ANC, Jordi Sànchez. Mauri ha assegurat que aquella nit un miler de persones van donar-se d'alta com a socis d'Òmnium. També l'ANC ha viscut un creixement de socis les darreres setmanes. L'entitat ho xifra al voltant de les 4.500 persones, que se sumarien als més de 40.000 membres de ple dret de l'entitat, al marge dels simpatitzants. Segons les dades internes d'Òmnium, la tendència a l'alça en el nombre de nous socis es va començar a disparar ja al setembre: 3.600 persones van decidir sumar-se a l'entitat aquell mes; al llarg de l'octubre ho van fer més de 9.200 i aquests primers dies de novembre se n'hi han apuntat unes 3.500 més.  El portaveu d'Òmnium ho interpreta com una "mostra de suport  i escalf" a la tasca que desenvolupa a l'entitat però també a Cuixart. "Tant de bo vagi a més [el creixement] perquè seguim rebent la confiança de la ciutadania de Catalunya; ens agradaria que no fos perquè el nostre president és a la presó. Preferírem no haver crescut ni un soci si en Jordi estigués aquí, entenem que és un aval a la feina que fem", ha resolt Mauri.

Summary: Òmnium suma 14.000 socis nous i l'ANC 4.500 des de l'octubre


Dos agents de la Policia Nacional, investigats per colpejar un conductor a Girona l'endemà de l'1-O. El jutjat d'instrucció 2 de Girona va arxivar el cas després de prendre declaració als implicats en considerar que hi havia hagut variacions en la declaració del conductor però el seu advocat va presentar recurs i ara l'Audiència de Girona ha ordenat reobrir el cas. Els fets van passar el 2 d'octubre del 2017 quan el conductor circulava davant de tres vehicles policials a la zona de la Copa i, després de diverses maniobres per avançar-lo, un d'ells va col·lidir amb el vehicle. Després, segons la versió del denunciant, els agents van obrir-li la porta i li van començar a donar cops al cap i a les costelles. El jutjat no va donar credibilitat a aquesta versió perquè no hi havia cap informe de lesions però l’Audiència considera que els fets podrien ser constitutius d'un delicte de maltractament "no només per la falta de credibilitat del testimoni dels agents" sinó també perquè durant aquella franja horària hi va haver diverses trucades al 112 on s'alertava que havien tret "un noi a hòsties del cotxe".

Summary: Investiguen dos agents de la Policia Nacional per colpejar un conductor a Girona l'endemà de  l'1-O


Només fa dos anys que van obrir portes però la trajectòria del seu xef, Xavier Sagristà, i el cap de sala i sommelier, Toni Gerez, està sobradament avalada. Tots dos van iniciar el 2016 l'aventura d'obrir el Castell Peralada Restaurant després d'una llarga trajectòria al Mas Pau d'Avinyonet de Puigventós (Alt Empordà) i aquest dimecres han obtingut un dels reconeixements més preuats a la cuina: la seva primera estrella Michelin. La cuina havia de tornar a obrir portes i, de fet, avui tenien nombroses reserves. Per això, Sagristà i Gerez han tornat el més aviat possible per posar en marxa els fogons aquest migdia. El premi, assegura Sagristà, és un "reconeixement" però també un "repte" i una "responsabilitat". "Ens diuen que ho estem fent bé però hem de seguir-hi a sobre", afirma.

Summary: Xavier Sagristà: "Ens diuen que ho estem fent bé però alhora és un repte i una responsabilitat"


La Guàrdia Urbana de Lleida va detenir aquest dimecres un veí de la ciutat de 27 anys com presumpte autor d'un delicte d'amenaces. Una patrulla del cos va acudir a les 16.10 hores a la plaça Sant Joan després de rebre l'avís que un jove havia intentat agredir diversos ciutadans amb una navalla i que posteriorment havia fugit. Poc després i arran de la descripció facilitada per testimonis, agents del cos van localitzar el sospitós al carrer Comerç, el qual anava cridant i gesticulant amb els braços i que, en adonar-se de la presència policial, va llençar al terra la navalla que duia. Finalment, l'home va ser arrestat pels agents. Altrament, la Guàrdia Urbana ha detingut dos homes en les darreres hores per suposadament haver agredit i maltractat les seves respectives parelles.   La Guàrdia Urbana també va detenir dimecres un home de 28 anys i també veí de Lleida com a presumpte autor d'un delicte de trencament de condemna, violència de gènere i lesions. Una patrulla es va desplaçar a les 21.25 hores al carrer General Brito després que un ciutadà avisés el cos que una parella estava discutint al carrer. En arribar al lloc, l'home va explicar als agents que s'havia discutit amb la seva exdona. Els urbans van observar que la dona, que s'allotjava en un establiment hoteler,  presentava un fort cop a la cara i una ferida al llavi superior. Els agents van comprovar que a l'home li constava un ordre d'allunyament emesa per un Jutjat de Lleida, motiu pel qual el van detenir.     D'altra banda, aquest dijous la Guàrdia Urbana de Lleida ha detingut un veí de la ciutat, 43 anys i nascut a Guinea, com a presumpte autor d'un delicte de maltractament en l'àmbit de la llar. Una parella s'ha presentat aquest matí a la comissaria i la dona ha manifestat la seva voluntat de presentar una denúncia contra l'home que l'acompanyava. La víctima ha manifestat que era objecte de maltractaments des de deia diversos mesos per part de la seva parella i que no havia denunciat anteriorment per por. Al final, ha exposat que s'ha decidit a donar el pas després que aquest dimecres a la nit la insultés i colpegés per tot el cos, després de mantenir una discussió. Arran de la denuncia, els agents han arrestat l'home.

Summary: Detingut per amenaçar amb una navalla diversos vianants a Lleida


Representants dels sindicats de Mossos i del moviment MosSOS han assegurat que treballaran amb "exquisida professionalitat" el 21 de desembre coincidint amb la convocatòria de mobilitzacions al voltant de la reunió del Consell de Ministres a la Casa Llotja de Mar. S'han compromès a aparcar durant aquest dia el conflicte laboral que tenen obert amb el Departament d'Interior i faran "el sobreesforç que calgui" per garantir la seguretat. També han fet una crida a la calma i han demanat a la societat i a tots els partits polítics que condemnin i no emparin els violents. Han lamentat que no coneixeran fins dimecres el dispositiu de seguretat i els torns que tindran divendres, cosa que atribueixen a una "manca de previsió" i "manca de sensibilitat" de l'administració vers la seva vida personal. "Si l'administració buscava una excusa per fer-ne responsables els Mossos, ara això es desmunta", ha exposat David Miquel, portaveu del sindicat SPC. Ha destacat que "si hi ha algun problema físic que fa que algun agent no pugui acudir al seu lloc de feina, serà a partir del dia 22", quan reprendran les reivindicacions laborals. És una "pausa" que han decidit "per responsabilitat", ha exposat la portaveu Imma Viudes. Han dit que després de la reunió del divendres passat esperaven una nova trobada amb el Departament d'Interior abans del Consell de la Policia d'aquest dimecres. Han explicat que en aquest escenari esperen poder seguir avançant en la negociació, tot i que no són optimistes. Pel que fa a les reivindicacions laborals, han destacat que falten 1.800 agents, que reclamen millores econòmiques i que amb les condicions actuals "és fa difícil mantenir la seguretat del país". Sobre les mobilitzacions ciutadanes que hi ha previstes per aquest divendres, els sindicats han demanat a la població que es manifesti de forma pacífica: "No hi haurà càrregues si ningú no intenta trencar cap cordó policial". Han recordat, però, que es deuen a les ordres que rebin dels comandaments. Han demanat l'exercici del dret a la manifestació "de manera totalment pacífica" reclamant que es condemni i no es doni espai "a qui porti passamuntanyes i vulgui fer accions violentes". "Al cap i a la fi ningú vol donar cops de defensa a qui té davant", han exposat. Pendents de conèixer el dispositiu del 21-D El Departament d'Interior encara no ha donat xifres de l'operatiu del divendres 21. No obstant, els representants sindicals han explicat que "segons les xifres que hi ha ara sobre la taula" el dispositiu del 21-D podria comptar amb 8.000 Mossos d'Esquadra a Catalunya, 2.500 a Barcelona. Segons les mateixes fonts, el contingent total seria de 9.000 agents policials, perquè s'hi sumarien 1.000 agents de la Policia Nacional i la Guàrdia Civil.  Aquest dimecres al matí els sindicats de mossos tenen una reunió on esperen rebre informació relacionada amb l'operatiu del 21-D.

Summary: Els mossos aparquen el conflicte laboral per després del Consell de Ministres del 21-D


La cap de la oposició a Catalunya assenyala que Ciutadans farà una oposició "constructiva i responsable" però també "exigent i controladora" ACN Rubí.-La líder de Ciutadans (C's) a Catalunya, Inés Arrimadas, confia que la nova legislatura comenci "amb un govern controlat i obligat a reformar Espanya" i afirma que bona part d'aquesta responsabilitat estarà en mans del seu partit. En declaracions als mitjans durant una visita aquest dissabte a la Fira del Vi de Rubí, la cap de la oposició al Parlament de Catalunya assegura que la formació taronja farà una oposició  "constructiva i responsable" però també "exigent i controladora". "Hem fet els deures", ha dit referència al plec de condicions que C's va estendre a PP i anteriorment als socialistes per formar govern. Ha indicat que si s'acompleixen aquests requisits "la legislatura serà llarga i fructífera".

Summary: Arrimadas vol que comenci una legislatura "amb un govern controlat i obligat a reformar Espanya"


Una representació del millor realisme pictòric xinès s’exhibeix al Museu Europeu d’Art Modern (MEAM) a partir de l’11 d’abril i durant tres úniques setmanes dins l’exposició ‘Beyond Language – Realisme Xinès Contemporani’. A la mostra, ni cultura tradicional, ni tinta xina sobre paper: són 55 cinc llenços pintats a l’oli que ofereixen una panoràmica de l’art figuratiu d’influència occidental a la Xina contemporània, amb temàtiques que van del retrat al paisatge passant pel bodegó, amb diversos exemples d’art hiperrealista. En paral·lel, els co organitzadors de la Academy of Fine Arts del grup internacional TIAC, oferien aquest dimecres al MEAM un taller de pintura per a artistes d’arreu, molts d’ells xineso, amb el pintor Golucho, tal i com va fer dies enrere a Madrid amb el mestre Antonio López.  L’exposició ofereix, de l’11 al 28 d’abril, una col·lecció d’art figuratiu “representativa” de la Xina. La mostra aterra a Barcelona de la ma del grup internacional TIAC, dedicat a la educació a través de l’art, i concretament de la seva acadèmia de belles arts amb seu a Florència, que dirigeix l’espanyola Ana Blanco.  La comissària de la mostra ha valorat per l’ACN que, en qüestions de pintura, a Europa es coneix principalment la cultura tradicional xinesa, mentre que la “part contemporània i moderna”, la que no utilitza elements tradicionals i que adopta elements temàtics que són “importats”, és encara prou “desconeguda”.  És aquesta vessant la que s’exhibeix al MEAM, amb una cinquantena d’obres de 30 artistes dedicats a la tècnica de l’oli, entre els quals destaquen els noms de Xu Mangyao i Chen Danqing. El què reflexen aquests llenços és que la pintura a l’oli contemporània a la Xina és molt variada, “tant com ho és la diversitat cultural” en aquest país, explica Blanco.  Des d’un bodegó (“treballat aquí pels grans mestres espanyols del bodegó”) amb elements propis del país (fruits exòtics, una tetera), fins a escenes urbanes amb tècnica hiperrealista que recorden l’estil de Hooper, i en altres casos a Antonio López. Paisatgisme també de gran realisme, retrats amb intenció fotogràfica, però algunes representacions més properes al postimpressionisme conviuen a la mostra.  I per completar l’exposició i “fomentar l’intercanvi artístic internacional amb Xina”, l’acadèmia de TIAC, ha organitzat dos tallers on ha convidat artistes xinesos i d’altres països. Fa uns dies, a Madrid, els afortunats que hi van assistir van compartir una sessió amb Antonio López. Avui, en un taller improvisat a la primera planta del MEAM (la mateixa que acull l’exposició), una desena d’artistes pintaven un nu en companyia de Golucho.

Summary: La pintura realista xinesa contemporània visita el Museu Europeu d’Art Modern


Amb el sector urbanístic del Barranc de Barenys paralitzat des de fa un any per una sentència del TSJC, el govern de Salou (Tarragonès) ha anunciat aquest dilluns que trasllada els plans d’expansió del municipi al sector Emprius Nord, a tocar de la futura estació del ferrocarril i de PortAventura. Està previst que aquest àmbit de 44,3 hectàrees aculli 2.000 habitacions hoteleres, la ciutat esportiva municipal, 17.000 metres quadrats de sostre comercial i 6.000 per a un parc d’oficines, a més d’uns 145 nous habitatges. Actualment, el projecte està pendent de l’informe mediambiental i, un cop rebi el vistiplau de la Generalitat, el consistori preveu iniciar la urbanització l’any 2018 per import d’uns 16 MEUR. El pla preveu la implantació d’un màxim de quatre complexos turístics que permetran ampliar la planta hotelera del municipi. A més, la ciutat esportiva municipal, dotada de 8,3 hectàrees de terreny, té com a objectiu la captació de turisme esportiu i la desestacionalització de la temporada. Segons l’alcalde, Pere Granados, el projecte que inclou tant oferta turística com empresarial i de serveis permetrà reactivar l’economia del municipi, ja que s’estima la creació d’uns 800 llocs de treball directes.  Aquests terrenys del sector 04-Emprius Nord limiten amb la C-31b i l’enllaç amb la C-14, el Vial de Cavet i el Passeig 30 d’octubre. En aquest sentit, el regidor de gestió de Territori, Marc Montagut, ha assenyalat que la urbanització significarà una millora en les comunicacions del municipi, atès que es crearà un nou vial urbà que enllaçaria amb l’autopista AP-7. El sector s’ubicarà al costat de l’estació d’autobusos i de la futura estació de ferrocarril, molt a prop de PortAventura. Resoldre les inundacions de Barenys, prioritari Malgrat la renúncia a l’expansió del municipi en l’àmbit del sector 03, els treballs per resoldre les inundacions que genera el Barranc de Barenys, al barri de la Salut, continuen. L’alcalde ha insistit que es treballa en la tramitació del projecte del tram final del torrent, que ha de permetre portar a terme les expropiacions previstes. La proposta inicial contemplava un cabal Q-200 -la probabilitat d'inundació en un període de 200 anys-, però ara s’ha optat per aplicar el Q-500, que suposaria doblar la capacitat de desguàs de la canalització i donar compliment a la sentència dictada pel TSJC.

Summary: Salou abandona l’ambiciós pla urbanístic de Barenys i trasllada la seva expansió a l’entorn de PortAventura


L'Institut Català de la Salut (ICS) i l'onege Banc Farmacèutic han signat un conveni per facilitar l'accés a fàrmacs de forma gratuïta a les persones sense recursos. El projecte Fons Social de medicaments, creat per l'associació sense ànim de lucre, prioritzarà les ajudes a pacients que han de fer front a plans de medicació crònica amb un cost econòmic elevat. Els professionals del CAP faran el seguiment dels pacients beneficiaris i cada sis mesos valoraran la continuïtat de les subvencions. Aquesta iniciativa s'estendrà a tot el territori progressivament, ja que requereix la coordinació entre l'ICS, el Banc Farmacèutic, els serveis socials i les entitats del tercer sector en cadascun dels municipis on s'implementi. Fins al moment, s'han constituït taules de treball a Badalona, Santa Coloma de Gramenet, Barberà del Vallès i Sant Adrià de Besòs. El programa del Fons social de medicaments cobreix l'aportació econòmica per a la medicació prescrita a persones en situació de pobresa i d'exclusió social que tenen un pla de medicació amb un cost econòmic elevat, ja que pateixen una o més malalties cròniques. El professional de treball social, d'acord amb uns criteris validats entre l'ICS i l'ONG, valora si la sol·licitud s'adequa al programa. En cas afirmatiu, el treballador social fa la gestió a l'aplicació del Banc Farmacèutic. Un cop acceptada, la persona beneficiària pot dirigir-se a una de les farmàcies que formen part del projecte a recollir el seu tractament sense cost econòmic. Només cal que amb les receptes entregui el comprovant del Banc Farmacèutic que li hauran lliurat al CAP. Posteriorment, els professionals del CAP duran a terme el seguiment dels pacients beneficiaris i cada sis mesos valoraran la continuïtat de l'ajut. La col·laboració entre l'ICS i el Banc Farmacèutic va començar en una prova pilot el 2015 a l'Àmbit d'Atenció Primària Barcelona Ciutat. En aquests dos anys el programa ha cobert la medicació de 1.716 persones, amb una despesa total de 187.000 euros, i ha comptat amb la col·laboració de 270 farmàcies per dispensar-la. El Banc Farmacèutic és una associació sense ànim de lucre que va néixer el 2007 amb l'objectiu de subministrar medicaments a les persones amb dificultats per finançar-los. Entre d'altres, ha desenvolupat el projecte anomenat Fons social de medicaments, que pretén cobrir les despeses en medicació d'aquells pacients que, per diversos motius socioeconòmics, no poden fer front a les despeses del tractament.

Summary: L'ICS i el Banc Farmacèutic signen un conveni per facilitar l'accés a medicaments gratuïts a persones sense recursos


La Fundació Dalí prorroga un mes més l'obertura dels tres museus de l'artista figuerenc a l'Empordà i es mantindran oberts fins l'1 de novembre. El Teatre-Museu Dalí de Figueres, el Castell de Gala a Púbol (Baix Empordà) i la Casa Salvador Dalí de Portlligat (Alt Empordà) modificaran l'horari a partir de l'1 d'octubre. En el cas del museu de Figueres i el castell de Púbol obriran de dimecres a diumenge a partir de dos quarts d'onze del matí fins les tres de la tarda. La Casa Salvador Dalí de Portlligat seguirà oberta entre dimarts i diumenge de dos quarts d'onze fins les sis de la tarda. Aquesta és la segona pròrroga aprovada per la Fundació Dalí sobre l'obertura dels tres museus, ja que en un principi els equipaments havien de baixar la persiana el 13 de setembre. Posteriorment, la data es va allargar fins al 4 d'octubre i ara s'ha fixat per l'1 de novembre.  Els museus van reobrir al públic l'11 de juliol després de pràcticament quatre mesos tancats. Les restriccions de mobilitat preveien una temporada difícil per als museus ja que bona part dels visitants durant els mesos d'estiu són turistes estrangers. Tot i això les bones xifres en assistents malgrat les restriccions han fet allargar la data prevista inicialment. Fins l'1 d'octubre els museus mantindran els seus horaris d'obertura que encara son vigents. En el cas del Teatre-Museu s'hi pot accedir de dimarts a diumenge de dos quarts d'onze fins les sis de la tarda. El Castell de Púbol l'horari s'amplia una hora més, fins a dos quarts de vuit de la tarda i el museu de Portlligat està obert de dilluns a diumenge de dos quarts de deu fins del matí fins a dos quarts de nou del vespre.

Summary: La Fundació Dalí mantindrà els museus oberts fins l'1 de novembre però en modifica els horaris


El diari 'The Guardian' opina en un editorial titulat 'Temps per parlar' que el president del govern espanyol, Mariano Rajoy, hauria d'evitar "a tota costa" aplicar l'article 155 de la Constitució espanyola pel qual se suspendria l'autonomia de Catalunya. El rotatiu adverteix Rajoy que arraconar el president de la Generalitat, Carles Puigdemont, podria ser una estratègia "d'alt risc" i recorda que el president del Consell Europeu, Donad Tusk, ha advertit que aquesta crisi només es pot resoldre "amb la força de l'argument, no amb l'argument de la força". El rotatiu lamenta que el president del govern espanyol no hagi demanat disculpes pel "comportament de la policia" l'1 d'octubre, "quan la resta d'Espanya i d'Europa" va veure "horroritzada" com els votants s'enfrontaven "a les porres i a les bales de goma". I lamenta que Rajoy no hagi variat la postura de la negació al diàleg mentre "l'esperança" de Puigdemont rau en algun tipus de mediació internacional. Una mediació que fins ara la UE ha refusat "per no semblar que dona suport al que el Tribunal Constitucional ha declarat un vot il·legal". El diari considera que la decisió de Puigdemont de "fer una pausa" a la declaració d'independència és "tàctica i comprensible", i enumera les debilitats de l'opció del president de la Generalitat, com ara el trasllat de seus socials d'empreses, les incerteses en l'economia o una participació al referèndum del 43%. Però aleshores indica que Mariano Rajoy sembla determinat a obtenir una "victòria total", en lloc "d'intentar negociar", malgrat l'advertiment del president del Consell Europeu, Donald Tusk, segons el qual aquesta crisi només es pot resoldre "amb la força de l'argument, no amb l'argument de la força". Per això 'The Guardian' opina que, ara, el "moviment intel·ligent" seria "rebaixar la temperatura", i això vol dir que "ambdues parts han de fer concessions". "A qualsevol cost", afegeix, Rajoy ha d'evitar aplicar l'article 155 de la Constitució. "Hi hauria el risc de precipitar la situació d'una crisi constitucional a una catàstrofe", afirma.

Summary: 'The Guardian' insta Rajoy a evitar l'aplicació de l'article 155 "a tota costa"


El temporal marítim és molt dur aquest dissabte arreu de la costa catalana amb una alçada mitjana de les onades d’uns 4 metres i pics màxims que superen els 7 metres (a la boia del Cap de Begur ja s’ha registrat una ona de 7,03 metres). Paral·lelament, les ratxes de vent també són molt intenses a les comarques del litoral i prelitoral de Barcelona, Girona i Tarragona. Destaquen registres com els 80,3 km/h a l’Observatori Fabra de Barcelona, els 76,3 km/h a Cabrils (Maresme), els 75,2 km/h a la bocana sud del Port de Barcelona o els 64,1 km/h a Parets del Vallès. Està previst que la ventada encara augmenti en les properes hores –sobretot a les comarques del Barcelonès, Maresme, Vallès Oriental i la Selva- i que es puguin sobrepassar els 90 km/h. Protecció Civil de la Generalitat manté les alertes dels plans Inuncat i Procicat, i demana màxima precaució al front marítim. L’Ajuntament de Barcelona ha prohibit l’accés als espigons.

Summary: El temporal deixa onades de fins a 7 metres i ratxes de vent de més de 80 km/h al litoral


Si hi ha llum al final del túnel és una pregunta que es fan molts sensesostre. La situació de marginació social en què es troben moltes persones que viuen en aquestes condicions, a vegades temporal i a vegades més enquistada, sumada als problemes burocràtics per compaginar les poques ajudes que reben amb una feina temporal, fa que tinguin moltes dificultats per passar pàgina i trobar de nou un lloc en el mercat de treball. Des de fa anys Creu Roja impulsa diversos projectes per ajudar els que es troben en aquestes circumstàncies. En Fèlix, un sabadellenc de 53 anys que ha viscut un any al carrer, s'ha convertit en el primer sensesostre que l'entitat aconsegueix reinserir amb èxit en aquesta ciutat. No únicament ha aixecat el cap: ha trobat feina, pis i parella. En Fèlix ho tenia tot: estava casat, amb un fill, i vivia en un dúplex de 120 metres quadrats a Santa Perpètua de Mogoda, amb piscina, pàrquing i traster. Les coses els anaven bé a casa, havia cotitzat a la Seguretat Social durant 29 anys i treballava en una empresa d'arts gràfiques. Però de sobte tot es va tòrcer. La seva dona el va deixar, l'empresa va fer un Expedient de Regulació d'Ocupació (ERO) i es va veure obligat a marxar a viure de lloguer. "Com va passar a molta gent, se'ns van començar a acumular els deutes, no podíem fer front a la hipoteca de 900 euros, i teníem molts préstecs en targetes", ha explicat en Fèlix en una entrevista a l'ACN en què ha preferit no fer declaracions davant de càmera.  La companyia va deixar de pagar-lo durant dos mesos, temps suficient com perquè el llogater el denunciés i el jutge decidís fer-lo fora del pis. D'allà va traslladar-se a un immoble de Badalona, després a una habitació rellogada a Barcelona, d'on va haver de marxar "per les greus humitats que hi havia" i finalment a Sabadell. Els subsidis se li van acabar, i es va veure incapaç d'afrontar els 180 euros mensuals que costava el dormitori. Finalment, l'any 2016 va acabar vivint al carrer. "Sempre havia vist molta gent que vivia al carrer, com ho feia llavors jo, i sempre havia pensat que allò no em podia passar mai a mi", confessa l'usuari de Creu Roja que afirma que quan es va trobar en aquesta situació va tractar de mantenir "el cap fred" i sempre va tenir clar que no volia quedar-se encallat. "Veia a altres persones i pensava que no volia arribar a aquell extrem, que m'havia de moure", afegeix.  Assegura que va voltar per diferents punts del municipi i que va passar un temps a la sala d'espera d'Urgències de l'Hospital Parc Taulí i a la part inferior d'unes escales d'un pavelló esportiu de la zona sud de Sabadell. "Quan vius al carrer aprens a dormir amb un ull sempre obert", reconeix el Fèlix que explica que va aprendre a deixar la por a banda per poder "sobreviure".  En no estar empadronat a la ciutat, Serveis Socials va frenar el seu accés a determinats ajuts, tot plegat per temes burocràtics, per la qual cosa va recórrer a entitats com Càritas i Creu Roja. Allà hi tenia servei de dutxa, rober i també de menjador, i va ser el primer pas per començar a reflotar. "Creu Roja em va oferir primer fer un curs de manipulador de carretons i després vaig fer un altre de venedor expenedor per a benzineres i fa un mes que vaig començar a treballar", relata el Fèlix. Paral·lelament Càritas el va ajudar a trobar un lloc on dormir, i actualment comparteix pis amb un jove d'origen africà que fa 20 anys que va arribar a Catalunya. "El primer dia tornant a dormir sota un sostre va ser molt emocionant", reconeix el sabadellenc que afirma que malgrat passar-ho molt malament va intentar mantenir-se seré i no caure en cap mena d'addicció. "Et trobes amb moltes coses quan vius al carrer, jo he preferit aprendre i quedar-me amb les bones", indica.  "El meu consell és que la gent que es trobi en aquesta situació segueixi endavant, picant portes, perquè hi ha sortida per a tot, que no s'acostumin a aquell sistema de vida, a cobrar les ajudes i punt", assenyala. Ara, en Fèlix, amb 53, espera estabilitzar-se. Té contracte fins al desembre en una benzinera del Vallès Occidental, i vol anar-se'n a viure amb la seva nova parella, a qui va conèixer quan dormia al carrer. "Tothom es pot valer per si mateix: jo ho he aconseguit", afirma. Risc d'enquistament Míriam Donate, tècnica d’Ocupació del grup de majors de 45 anys de Creu Roja, assegura que el cas del Fèlix és molt rellevant, perquè és el primer cop que l'entitat sabadellenca aconsegueix que una persona amb aquest perfil s'interessi pels programes formatius que ofereix l'ens i acabi reinserint-se al mercat de treball i a la societat amb tant èxit. "Hem atès d'altres però no han acabat sortint perquè quan comencen a cobrar alguna mena d'ajuda i tenen una certa estabilitat ja no tornen", comenta Donate que assegura que el més important és aconseguir que els usuaris "vulguin treballar" i passar pàgina per "sortir de la situació en què estan".  En aquesta línia remarca que les ajudes econòmiques o alimentaries que reben les persones que es troben en risc d'exclusió són fàcils de perdre: "Ens hem trobat amb persones a qui per treballar un mes els retiren aquestes prestacions i després tenen molts problemes per tornar-les a obtenir", comenta la tècnica d'Ocupació que assegura que aquests aspectes burocràtics són un inconvenient per les persones que volen tirar endavant. La iniciativa a través de la qual el Fèlix ha trobat feina és el Programa Operatiu d'Inclusió Social i Economia Social (POISES) per a majors de 45 anys. "Tenim 92 places de les quals el 40 o 50% ja han trobat feina, molts amb contractes temporals", comenta Donate. Així mateix explica que la majoria d'aquestes persones són aturats de llarga durada que estan passant per una situació econòmica complexa."Hi ha de tot, alguns sense formació i d'altres que fins hi tot tenen dos doctorats", apunta. L'entitat fa servir la formació com a reclam: "Els oferim de fer un curs però alhora els fem un acompanyament, en grup i amb itineraris personalitzats", explica la tècnica d'Ocupació que afegeix que els participants també reben atenció laboral, suport psicològic i motivacional perquè sovint es tracta de persones que arriben molt desanimades després d'haver vist com se'ls han tancat moltes portes.  Per poder accedir a aquests cursos cal passar un procés de selecció que els responsables del programa duen a terme. "Busquem persones que realment vulguin estar aquí", comenta Donate que assegura que van incloure-hi el Fèlix perquè van detectar la seva bona predisposició. De fet, explica que va superar un curs de selecció per fer la primera formació i després una segona fase en què va passar per una dinàmica grupal, una entrevista personal i una prova tecnològica.


Una dotzena de joves de Girona participen en un programa d'ocupació de l'Estació Espai Jove que els ensenya com ser emprenedors dins l'empresa on treballen (el que es coneix com a intraprenedoria). Tots ells tenen estudis post-obligatoris, però temen veure's encallats en contractes de curta durada que els donin poc temps per demostrar la seva vàlua més enllà del currículum. "Durant la crisi, els programes d'ocupació s'han dedicat a persones en risc d'exclusió que ho necessiten, però també s'han deixat de banda els joves amb estudis universitaris", admet la responsable de treball de l'Estació Jove de Girona, Gemma Parra Ara, gràcies a aquest programa, els joves han après a coordinar-se per impulsar conjuntament un projecte de micromecenatge que vol aconseguir fons per a les Associacions de Defensa Forestal (ADF) de la ciutat. "Ens hem obligat a posar-nos les piles", explica un dels nois, en Ferran Guerrero. De moment, ja han recollit 480 euros dels 2.000 que s'han marcat com a objectiu. Com un treballador pot demostrar la vàlua a una empresa amb un contracte de curta durada? Aquesta és la pregunta de fons que hi ha al darrere del programa d'ocupació que desenvolupa l'Estació Espai Jove de Girona i que presenta dues peculiaritats.   La primera és que els seus participants són joves de menys de 30 anys que han acabat un grau universitari o un cicle de grau superior (i que a vegades, tenen fins i tot un màster). Tots van començar el programa estant a l'atur i temen veure's encallats en contractes de curta durada que no els permetin reivindicar-se dins el món laboral.   La responsable de treball del servei de joventut, Gemma Parra, explica que van decidir apostar per nivells superiors de formació "perquè amb la crisi els programes s'han dedicat a persones en risc d'exclusió" i "s'han deixat de banda" els joves amb estudis universitaris o post-obligatoris "com si no tinguessin necessitats".   La segona peculiaritat la marquen els propis alumnes i el seu nivell de formació. "Hi havia la dificultat afegida de saber què pots oferir a gent que té una qualificació molt elevada", admet Parra. Per això, van fer una pentinada al mercat laboral per donar una formació "amb valor afegit" i que fes front a determinades mancances.   La solució a l'equació de formar gent ja formada ha passat per apostar per un concepte poc conegut: la intraprenedoria. Si l'emprenedoria la tiren endavant persones que encapçalen els seus projectes, els intraprenedors s'involucren -més enllà del contracte i l'horari- a pensar i a innovar dins l'empresa on  treballen.      Aprendre a posar-se les piles   Els joves que s'hi ha inscrit havien d'estar sense feina i trobar-se en el programa de garantia juvenil de la Generalitat per poder accedir a aquest programa integral finançat per la Unió Europea. En el curs aprenen a escurçar terminis per ser fer-se valer dins l'empresa que els contracti.   La professora, Txell Costa, explica que a ella, com a empresària, el currículum se li "fa curt" per saber si una persona pot valdre o no. "No tothom pot ser emprenedor i s'ha de ser conscient de les limitacions; però sí que tothom pot ser intraprenedor, aportant el màxim d'ell mateix dins l'empresa", afirma.   El resum de què vol dir ser intraprenedor el fa en Ferran Guerrero, un dels joves. "Ens han ensenyat a muntar un equip des de zero i a posar-nos les piles", assegura. Això s'ha traduït en què aquest grup format per una dotzena de joves, i que es veu dos cops per setmana, s'ha posat d'acord per llançar una campanya de micromecenatge per recollir fons per una causa benèfica.       Un Verkami 'exemplar'   El seu projecte està penjat a la plataforma Verkami i busca recollir 2.000 euros per a les Associacions de Defensa Forestal de Girona. "Tot i que ja reben subvencions, la majoria de vegades no són suficients per poder-se equipar bé", lamenta Victor Aguila, portaveu de l'equip.   Aguila assegura que "acabem bé el Verkami o no" ja han après la cohesió de grup perquè van "tots a la una". "Cadascú aporta el que millor sap i, per això, abans d'acabar el curs ja hem assolit un dels punts més importants", explica. Una altra companya, la Coralí Pujol-Galceran, apunta en la mateixa línia dient que han après a desenvolupar "una manera comuna" d'entendre's entre ells i que els ha permès assolir uns determinats objectius. "Si no ens haguéssim sabut adaptar, no hauria sortit bé", confia.   Ara mateix el projecte "ja vola sol", com diu la professora Txell Costa. Els joves han après a organitzar-se i a interactuar amb plataformes com Trello, Google Drive o Whatsapp. "El projecte te l'acabes emportant a casa", explica Victor Aguila.   El seu projecte a Verkami es titula 'Cuidem els nostres boscos ajudant als ADF Girona'. De moment, han recollit 4800€ dels 2.000 que necessiten i tenen de temps fins al 17 de desembre. Ja han rebut 20 donacions que poden anar dels 5 euros als 250 amb diferents tipus de recompenses.

Summary: Verkami per a les ADF de Girona: aprendre com ser emprenedors amb contractes de curta durada i estudis superiors


La consellera de Treball, Afers Socials i Famílies, Dolors Bassa, ha negat aquest divendres que hi hagi “greus desacords” en el redactat del projecte de llei de la renda garantida de ciutadania, tal com han denunciat els promotors de la ILP. Bassa ha explicat que, davant la diferència de criteris existent entre el Govern i la ILP sobre la resolució administrativa de les sol·licituds i el dret a una prestació complementària, es van deixar aquests “punts oberts” perquè sigui la comissió del Parlament qui acabi decidint. Tot i defensar la seva posició, la consellera s’ha mostrat “oberta” a aplicar els criteris que sorgeixin de la ponència. Bassa ha defensat que la resolució administrativa de les sol·licituds mantingui el criteri de silenci administratiu negatiu, és a dir, que si la Generalitat no respon la sol·licitud del demandant de l’ajuda, aquesta es doni per denegada. Els promotors de la ILP defensen que s’apliqui el silenci administratiu positiu, però la consellera ho rebutja perquè aniria “en contra” del criteri que s’aplica actualment en la resta de prestacions. Bassa ha insistit que si la comissió del Parlament acorda el silenci positiu, s’aplicarà, però “ara no podem fer una cosa diferent del què hi ha en la resta”, ha opinat.  En segon lloc, al contrari del què defensen els promotors de la ILP, la consellera s’ha mostrat partidària de descomptar, dels 664 euros de la renda mínima, la prestació complementària de 150 euros a totes aquelles persones que siguin beneficiàries d'una pensió no contributiva per invalidesa o jubilació. Segons Bassa, “no té sentit” aportar aquests recursos addicionals adreçats a plans d’ocupació a persones que no són actives cercant feina. Malgrat tot, la consellera també s’ha mostrat oberta a aplicar, en aquest cas, allò que acabi decidint el Parlament.

Summary: Bassa diu que serà el Parlament qui tractarà sobre “els punts oberts” del projecte de la renda garantida


Les funeràries catalanes han informat de 37 noves morts per coronavirus en les darreres 24 hores, 15 menys que en el darrer balanç, segons el Departament de Salut. Això deixa la xifra global de víctimes des de l'inici de la pandèmia en 11.440. A banda, s'han detectat 938 nous casos positius testats, 616 més que dimecres, i ja en són 62.615. Pel que fa als casos possibles, la xifra és de 189.666, 4.385 més. Entre positius i sospitosos, doncs, són 252.281, 5.323 més que dimecres. D'entre les víctimes, 3.381 han mort a una residència (6 més), 617 al domicili (cap variació) i 157 en un centre sociosanitari (3 més). 6.536 persones han mort a l'hospital (26 més) i actualment hi ha 334 persones ingressades greus, 19 menys que ahir.

Summary: Les funeràries registren 37 nous morts per covid-19 a Catalunya i eleven la xifra a 11.440


Tensió, insults, empentes i càrregues policials en el desallotjament anit d'un edifici ocupat al districte de Sants-Montjuïc. Els fets van succeir al voltant de les 20.30 hores al número 105 del carrer d'Olzinelles quan, segons fonts dels Mossos d'Esquadra, es va rebre l'avís que l'alarma antirobatoris de l'immoble havia saltat. La policia catalana va apropar-se al lloc amb quatre furgonetes i es va trobar una concentració d'entre 50 i 70 persones que pretenia "ocupar l'edifici". Van dispersar la gent que s'aplegava al voltant de l'immoble i van identificar algunes persones, sense que es produïssin detencions. Ben diferent és la versió del Grup d'Habitatge de Sants, que diu que l'edifici feia dos dies que estava ocupat per quatre famílies.  Segons l'entitat, una rua festiva de carnestoltes al barri de la Bordeta va voler "visibilitzar" i celebrar l'ocupació de l'immoble al carrer d'Olzinelles –quatre famílies amb quatre menors d'edat- amb la penjada d'una pancarta amb el lema 'Amb més turisme, menys veïnes'. El Grup d'Habitatge de Sants afirma que va ser llavors que va saltar l'alarma de l'edifici, que va precipitar l'arribada dels Mossos d'Esquadra i la llum verda al desallotjament de les famílies 'okupes. El quasi centenar de participants de la rua però es van mantenir a les portes del bloc  fins a l'arribada de les quatre furgonetes de la brigada mòbil, que van carregar i dispersar els concentrats, segons es pot veure en diversos vídeos penjats al compte de Twitter de l'entitat i @canalla_vicky.   Abans de l'actuació policial un agent informa que es tracta d'una "concentració il·legal" i adverteix els manifestants que qui no marxi voluntàriament serà sancionat. Els agents han identificat totes les persones concentrades –que han quedat encapsulades en un tram del carrer d'Olzinelles- i han procedit a desallotjar la finca. "Ja estem totes fora i bé! No ens acostumem a que facin fora a les nostres veïnes. Torna a quedar un altre bloc buit al barri de Sants enllestit per especular. Gràcies a totes pel recolzament incondicional", ha piulat el Grup d'Habitatge de Sants pels voltants de la mitjanit.

Summary: Tensió i càrregues policials en el desallotjament d'un edifici ocupat al districte de Sants


El president d'ERC, Oriol Junqueras, ha descartat unes eleccions al Parlament de manera immediata, però ha apostat per establir acords entre els socis de Govern. "No demanem eleccions, sinó pactar escenaris i calendari", ha afirmar Junqueras en una entrevista dominical al diari 'Ara'. "És evident que deixar els temps en mans del Tribunal Suprem és una irresponsabilitat. Fa temps que avisem i després tot seran presses, improvisacions i xantatges", ha continuat en la seva reflexió Junqueras. "Els govern de coalició parlen i pacten aquests escenaris. L'Estat ja ens va imposar unes eleccions i no crec que els ciutadans es mereixin això", ha recordat el president d'ERC des de Lledoners i a punt de reprendre a seva feina fora de la presó. "Ara la prioritat màxima és salvar tantes vides com sigui possible i començar a posar les bases de la reconstrucció del país, això és el que ha defensat ERC des del primer moment", ha precisat Junqueras. "Una altra cosa és que, un cop superada, caldrà posar en mans dels ciutadans la decisió de quines majories han de liderar aquest futur", ha apuntat el líder d'ERC, que també ha volgut estrènyer el cercle sobre el president espanyol, Pedro Sánchez. "Exigim codirigir l'operatiu de desconfinament. És evident que hi ha alternatives a l'estat d'alarma i a aquest estat d'alarma", ha advertit Junqueras. "Aquesta setmana vam fer un avís i sembla que el govern espanyol ha reaccionat", ha recordat el president d'ERC, que insisteix en acabar "amb la imposició": "Catalunya ha de poder decidir".  "S'ha d'acabar amb el comandament únic i la recentralització" "Demanem acabar amb el comandament únic i la recentralització, la posada en marxa d'un paquet de mesures socials com ara el permís retribuït per a la cura dels infants mentre no hi ha escoles i posar a disposició dels ajuntaments els superàvits per impulsar mesures socials als municipis", ha enumerat Junqueras, que també ha exigit el compromís del govern Sánchez a reprendre la taula de negociació Estat-Generalitat. "Tan aviat com la crisi sanitària ho permeti. El conflicte entre Catalunya i l’Estat continua exactament en el mateix lloc", ha conclòs el líder d'ERC.

Summary: Junqueras: "No demanem eleccions, sinó pactar escenaris i calendari"


Turull reclama a la ciutadania que vagi a votar i que tingui paciència davant els continus atacs informàtics ACN Barcelona.-El conseller de la Presidència i portaveu del Govern, Jordi Turull, ha anunciat aquest diumenge que el 73% de les meses electorals estan constituïdes i obertes, un total de 4.561. En la segona compareixença de la jornada, Turull ha reclamat a la ciutadania que vagi a votar tot i les imatges de tensió i violència que s'estan veient en alguns punts. També ha demanat paciència davant els continus atacs informàtics que està patint el sistema de votació i que està alentint la votació. Ha instat els membres de les meses a contactar amb l'assistència tècnica designada pel Govern. "Fem una apel·lació a la serenitat, que hi és, al civisme, que hi és, i a la paciència, perquè creiem que a ulls de tothom, fàcil fàcil no ens ho posen", ha dit.

Summary: El Govern anuncia que el 73% de les meses electorals estan obertes


L'alcaldessa de Barcelona, Ada Colau, ha acusat aquest dimarts el PP d'utilitzar "de forma arbitrària" la llei per anar "en contra dels seus adversaris polítics". "Ahir va ser Catalunya, avui l'Ajuntament de Madrid", ha constatat Colau en una piulada des del seu compte personal de Twitter. "Hem d'aturar-los", ha afegit l'alcaldessa després de la intervenció dels comptes del consistori governat per Manuela Carmena per part del Ministeri d'Hisenda.

Summary: Colau acusa el PP d'utilitzar "arbitràriament" la llei contra els seus adversaris: "Ahir va ser Catalunya i avui Madrid"


La policia espanyola confirma un increment constant de plantacions de marihuana. Només a la demarcació de Tarragona en el darrer any s’han intervingut unes 15.000 plantes, el triple de fa tres anys. Segons ha explicat el comissari provincial, Carlos Yubero, en la commemoració del Dia de la Policia a Tarragona, el repunt es dona tant en plantacions interiors com exteriors. A més, la policia detecta l’ús d’aparells cada cop més moderns, que necessiten menys energia i abarateixen costos, com ara les làmpades LED. En conjunt enguany s’han desmantellat 20 centres de producció i distribució de drogues, i s’han intervingut 225 quilos de cànnabis sativa, 75 quilos de cabdells ja processats, 67 quilos d’haixix, mig quilo de cocaïna, 300 grams d’heroïna i uns 700.000 euros en efectiu. Una de les troballes més curioses han estat els quinze quilos d’haixix que s’havien amagat en una cadira de rodes elèctrica que una parella pretenia traslladar en cotxe fins a la República Txeca. La policia els va poder detenir a Camarles (Baix Ebre) i va evitar que poguessin dur 59 peces d’haixix a un grup de narcotraficants d’aquell país.  Aquest any la policia espanyola acumula un increment de detinguts del 21%. En matèria d’estrangeria s’han obert prop de 300 expedients que han comportat la detenció de poc més de 100 persones; i s’han fet mig centenar d’expulsions qualificades. A més, el cos ha desenvolupat i completat una trentena d’investigacions sobre tracta d’éssers humans, tant per a explotació laboral com sexual, així com d’actuacions delictives relacionades amb els fraus i falsificacions documentals, amb el resultat de prop d’un centenar de detinguts. El comissari Yubero ha detallat que s’han fet una desena d’intervencions amb detinguts per prostitució de dones d’origen xinès en domicilis i pisos. “Els prostíbuls o clubs han quedat totalment apartats i ara es fa en pisos aparentment particulars que canvien constantment i són molt itinerants per evitar que la policia els detecti i que els veïns es queixin”, ha explicat.  Com a Policia Judicial les unitats de Delinqüència econòmica i fiscal, i de crim organitzat, han sumat 82 operacions amb 130 detinguts per delictes contra la salut pública i el tràfic de drogues; estafes i fraus a través d’Internet; blanqueig de capitals; pornografia infantil i pederàstia, i reclamacions internacionals judicials i policials.  Yubero ha destacat també el creixement exponencial de les infraccions penals comeses a través de via telemàtica, en les diferents modalitats d’estafes i defraudacions, amb un volum defraudat que supera els 150.000 euros.  Més sol·licitants d’asil i 61 detinguts a l’aeroport D’altra banda, la policia espanyola ha fet un centenar d’inspeccions als ports esportius del litoral amb 1.317 embarcacions recreatives i 3.393 ocupants; 370 inspeccions en bucs; i controls en 59 creuers amb 108.070 passatgers. A l’aeroport de Reus els agents han controlat 16.672 vols i més d’un milió de passatgers, i han fet 61 detinguts.  A més, les oficines de la policia espanyola han expedit més de 120.000 documents d’identitat (DNI) i passaports. També s’han tramitat 12.000 documents per a ciutadans estrangers, entre els que destaquen 1.181 sol·licitants d’asil.  Pel que fa al Brexit, la comissaria de Tarragona ha implementat un servei especial d’atenció als ciutadans originaris del Regne Unit  que hagin d’adaptar la documentació a la nova situació que pugui plantejar-se.  “Seguirem complint la llei i les ordres judicials” D’altra banda, el comissari en cap ha destacat el treball de la policia espanyola i l’esforç per garantir “la necessària seguretat”. El comissari ha afirmat que actuaran “com hem fet sempre complint estrictament la llei i les ordres que rebem de l’autoritat judicial”. Carlos Yubero ha participat aquest divendres el seu darrer acte del Dia de la Policia en actiu, ja que es jubilarà a final d’agost de l’any vinent.  Durant l’acte que s’ha fet al Seminari de Tarragona s’han lliurat nou creus al Mèrit Policial, una amb distintiu vermell i vuit amb distintiu blanc, així com catorze reconeixements a policies locals. Per la seva banda, el subdelegat del govern espanyol a Tarragona, Joan Sabaté, ha afirmat que la seguretat dona estabilitat a la societat i és la garantia de l’Estat de Dret, i ha afegit que la policia espanyola hi juga “un paper fonamental”.

Summary: La policia espanyola intervé unes 15.000 plantes de marihuana enguany a la demarcació de Tarragona


La sala social del Tribunal Suprem ha declarat nuls els acomiadaments de 14 treballadors de l’Ajuntament de Calp (Marina Alta) i ha ordenat la seva readmissió en les condicions anteriors a l’acomiadament i amb l’abonament dels salaris deixats de percebre. Segons que ha informat el Tribunal Superior de Justícia (TSJ) del País Valencià aquest dilluns, el Suprem, d’acord amb la seva doctrina, indica que el consistori demandat no va seguir la via adequada que estableix l’article 51 de l’Estatut dels Treballadors per extingir la relació laboral dels treballadors indefinits no fixes. La sala disposa que la decisió tan sols afecta els 14 treballadors que varen presentar recurs de cassació i no els altres 42, també acomiadats, que varen consentir amb el seu pronunciament la sentència recorreguda, que ha esdevingut ferma per a ells.

Summary: El Suprem declara nuls els acomiadaments de 14 treballadors de l’Ajuntament de Calp i obliga a readmetre’ls


La circulació de trens de la línia Hospitalet de Llobregat-Ribes de Freser en el tram Ripoll-Ribes ha vist restablert el seu servei des d'aquest dissabte a les sis de la tarda. Després del temporal Gloria, Adif ha reparat els danys causats i ja s'ha pogut normalitzar la circulació. Les principals afectacions a la infraestructura va ser una esllavissada de pedres el dimarts 21 de gener. Passat el temporal, s'està treballant per normalitzar totes les incidències a la xarxa ferroviària i aquest mateix matí ja s'ha reprès la circulació de trens en el tram Vic-Ripoll. Entre Ripoll i Puigcerdà hi ha servei alternatiu per carretera.

Summary: Restablert el servei de trens de la línia Hospitalet de Llobregat-Ribes de Freser en el tram Ripoll-Ribes


Un incendi afecta aquest dimecres al matí un bloc de pisos a prop de la Ronda General Mitre a Barcelona. Segons fonts de l'Ajuntament de la capital catalana, el foc s'ha originat poc abans de les deu del matí en un 6è pis d'un edifici situat al carrer Saragossa, número 132, a tocar de la Ronda General Mitre. Les flames s'han estès a altres plantes i afectarien tres pisos, segons les mateixes fonts. La Ronda General Mitre ha quedat tallada al trànsit des de la plaça Lesseps en sentit Llobregat. Fins al lloc de l'incendi s'hi ha desplaçat nou dotacions dels Bombers de Barcelona, a més dels efectius del SEM i la Guàrdia Urbana.

Summary: Un incendi afecta un bloc de pisos a prop de la Ronda General Mitre a Barcelona


El col·lectiu de la infermeria agrupat en el Sindicat de Tècnics d'Infermeria (SAE) ha presentat una denúncia davant la Fiscalia General de l'Estat per la “manca de protecció” dels professionals en el marc de la crisi del coronavirus. SAE subratlla que “en menys de 24 hores” hi ha hagut 1.490 nous casos positius entre el personal sanitari al conjunt de l'Estat, fet que deixa la xifra en 5.400, el 13% del total, “com a conseqüència de la manca d'Equips de Protecció Individual”. Per al sindicat, “algú és responsable d'aquesta situació”, d'aquesta “manca de previsió” i del “risc” al que s'exposa els professionals. Per al sindicat, aquesta actitud “pot revestir caràcter delictiu”.

Summary: La infermeria denuncia davant la Fiscalia General de l'Estat la “manca de protecció” dels professionals


El sindicat UGT ha condemnat l'apunyalament a un vigilant de seguretat aquest diumenge a la matinada a la parada del Paral·lel de Barcelona, agredit després d'intentar separar dos grups que es barallaven. En un comunicat que han emès aquest diumenge, els representants sindicals asseguren que aquest fet "se suma a una escalada d'agressions sofertes en els últims temps per vigilants de seguretat en l'exercici de les seves funcions en instal·lacions denominades de pública concurrència". UGT ha aprofitat per recordar s'ha acordat dotar els vigilants de seguretat amb armilles anti-talls com a mesura d'autoprotecció. També han assegurat que el sindicat està mantenint reunions a nivell polític, i amb responsables de seguretat d'instal·lacions de concurrència pública per augmentar "de forma global" la implantació d'equips de protecció individual per a la seguretat privada.  "UGT lamenta el que ha passat a Metro de Barcelona, així com totes aquelles situacions lesives per a un col·lectiu que en moltes ocasions des del silenci, contribueix com a força complementària a la seguretat pública", han assegurat abans d'afirmar que aquests vigilants "garanteixen una major seguretat a la ciutadania que acudeix massivament en la seva vida diària a aquest tipus d'instal·lacions".  En aquest sentit, el sindicat ha instat al govern espanyol a recollir en el Reglament de seguretat, que es troba actualment en tràmit, la realitat de la seguretat privada, eliminant "aspectes retrògrads actualment situats en l'esborrany" i que "no afavoreixen en res" al desenvolupament de les seves activitats de "forma eficaç" i "d'acord amb la realitat de la professió".

Summary: UGT condemna l'apunyalament a un vigilant de seguretat del metro de Barcelona


El ministre de l'Interior d'Itàlia, Matteo Salvini, ha recomanat a Espanya que faci tornar el vaixell d'Open Arms sota l'amenaça de fer-ho ell mateix "amb bones maneres". L'alt dirigent italià s'ha pronunciat d'aquesta manera a través d'un missatge de Facebook en resposta a un text previ de l'ONG a la mateixa xarxa social en què aquesta considerava "racistes i feixistes" algunes lleis d'alguns països de la UE i recordava que les convencions internacionals hi són, precisament, per combatre-les. "El dret internacional es pot definir com el dret de la comunitat d'estats i, per tant, està per sobre d'ella i dels seus sistemes jurídics interns. Les convencions internacionals van néixer precisament per acusar les lleis nacionals racistes i feixistes", deia Open Arms. Salvini hi ha contestat: "Com s'ho permeten, aquests "senyors"???". Salvini s'ha sentit al·ludit pel missatge d'Open Arms després que el govern italià hagi aprovat un decret sobre seguretat –impulsat precisament pel líder de la Lliga Nord- que prohibeix l'entrada a aigües italianes als vaixells que portin persones rescatades al mar.  És en virtut d'aquest decret que es va detenir la capitana del Sea Watch, Carola Rackete, que va entrar sense permís al port de Lampedusa amb migrants rescatats a bord.

Summary: Salvini recomana a Espanya que faci tornar el vaixell d'Open Arms o ho farà ell "amb bones maneres"


Els viatgers allotjats en establiments hotelers catalans creix un 23,7% durant el quart mes de 2017 ACN Madrid.-Les pernoctacions en establiments hotelers de Catalunya ha crescut un 23,2% durant el mes d'abril i han assolit els 4,81 milions, segons ha informat aquest dimarts l'Institut d'Estadística espanyol (INE). El creixement es deu en part al fet que la Setmana Santa aquest 2017 ha caigut en el mes d'abril, mentre que el 2016 va caure al març. El nombre de viatgers allotjats en hotels de Catalunya ha ascendit a 1,83 milions, el que representa un creixement del 23,7% interanual. Al conjunt de l'estat espanyol, durant el mes d'abril s'han registrat 27,5 milions de pernoctacions en establiments hotelers, un 19,4% més que en el mateix mes de 2016. Els hotels catalans concentren el 16% del total de pernoctacions de residents a Espanya del conjunt d'establiments de l'Estat i el 18,4% de les pernoctacions de no residents. Al conjunt de l'estat espanyol, les pernoctacions de viatgers residents a Espanya augmenten un 33,7% i les dels no residents un 11,8%. L'estada mitjana puja un 0,8%, situant-se en 3,0 pernoctacions per viatger. A l'abril, es cobreixen el 61,4% de les places ofertes a nivell espanyol, amb un augment anual del 15,4%.  Per zones turístiques, l'illa de Lanzarote aconsegueix el major grau d'ocupació per places (83,3%) i la zona turística de Barcelona la major ocupació en cap de setmana (82,4%). L'illa de Mallorca registra el major nombre de pernoctacions, amb més de 2,7 milions. Els viatgers procedents del Regne Unit i Alemanya concentren el 23,0% i el 21,5%, respectivament, del total de pernoctacions de no residents en establiments hotelers espanyols a l'abril. El mercat britànic creix un 6,9% i l'alemany un 12,2%. Les pernoctacions dels viatgers procedents de França, Països Baixos i Itàlia (els següents mercats emissors) registren unes taxes anuals del -0,7%, 3,7% i 3,7%, respectivament.

Summary: Les pernoctacions en hotels a Catalunya creixen un 23% a l'abril per l'efecte de la Setmana Santa


L'arquebisbe de Tarragona, Jaume Pujol, ha matisat mitjançant un comunicat les declaracions fetes aquest dimecres en què ha considerat que alguns abusos a menors poden ser conseqüència d'un "mal moment" dels mossens. Pujol ha apuntat que alguns mitjans han interpretat aquestes paraules "com si pretengués rebaixar la importància dels fets". En aquest sentit, l'arquebisbe aclareix que "qualsevol actuació d'aquest tipus, impròpia de ningú i més encara d'un prevere" li sembla "gravíssima". Per tot plegat, Pujol ha reiterat que demana perdó en nom de l'Església de Tarragona i que s'ha posat a disposició d'escoltar les víctimes.

Summary: L'arquebisbe de Tarragona diu ara que "tenir un mal moment" no "rebaixa la importància" dels suposats abusos


ICV-EUiA de Badalona es personarà com a acusació popular en la causa contra l'exregidor del PP de Badalona David Gómez, que investiga una presumpta malversació de 300.000 euros a través de sobrecostos en obres que encarregava quan era membre del govern municipal liderat per Xavier García Albiol. Els ecosocialistes han pres aquesta decisió després que el jutjat d'instrucció número 3 de la ciutat hagi decidit iniciar el judici oral contra Gómez. ICV-EUiA, no considera "creïble" que un únic regidor pogués haver efectuat per si sol la contractació fraudulenta de totes les obres que figuren a l'expedient, ja que aquestes corresponen a diversos equipaments de diferents àrees municipals. Per aquest motiu qüestionen la postura de l'acusació municipal de l'època "que pretenia en el seu moment posar el focus en un únic culpable, protegint la resta del govern local del PP".  "La interlocutòria del jutge deixa com a demostrat que es va pretendre facturar a l'Ajuntament de Badalona obres realitzades en el domicili particular de la senyora Julia Sánchez, càrrec de confiança del Partit Popular durant l'anterior mandat", indiquen els ecososcialistes que alerten que tota la descripció dels fets porta a pensar que existia "una xarxa organitzada de corruptela impossible de tramar per part d'una única persona, sense la complicitat de la resta de l'equip de govern, amb obres inaugurades per Garcia Albiol".

Summary: ICV-EUiA es personarà com a acusació popular per la presumpta malversació de fons d'un exregidor del PP de Badalona


Un d'ells ha estat evacuat a l'Hospital Parc Taulí de Sabadell ACN Vallirana.-Dues persones han resultat ferides crítiques aquest diumenge al vespre en un accident amb dos vehicles implicats a l'N-340 a Vallirana (Baix Llobregat). Segons el Servei Català de Trànsit, l'avís del sinistre s'ha rebut a les 19.40 hores al quilòmetre 1.229. A causa de l'impacte, han resultat ferides crítiques dues persones, de 38 i 25 anys. La més jove ha estat evacuada en helicòpter a l'Hospital Parc Taulí de Sabadell en un helicòpter medicalitzat del Sistema d'Emergències Mèdiques (SEM). Fins al lloc s'han desplaçat diverses ambulàncies, efectius dels Bombers de la Generalitat i agents dels Mossos d'Esquadra.

Summary: Dos ferits crítics en un accident amb dos vehicles implicats a l'N-340 a Vallirana


El Ministeri de Sanitat no ha registrat cap mort per coronavirus a tot l’estat espanyol per segon dia consecutiu i manté el total de defuncions en 27.127. Segons les dades del ministeri, que continua validant les xifres per corregir les sèries històriques, hi ha hagut 34 decessos en els últims set dies, 9 dels quals a Catalunya i 6 a Castella i Lleó. En relació al nombre de positius confirmats, Sanitat els xifra en 239.932, 304 més que ahir i en 137 els diagnosticats per la covid-19 el dia previ. D’aquests, 73 s’han produït a Madrid, 17 a Catalunya i 12 a Andalusia. En els últims set dies, hi ha hagut 243 hospitalitzacions i 11 ingressos en Unitats de Cures Intensives a tot Espanya. Segons l’últim informe de Sanitat, hi ha hagut 2.589 diagnosticats a tot l’estat espanyol en els últims set dies i 6.264 en els darrers 14. Amb inici de símptomes durant la última setmana, n’hi ha hagut 247 i 955 han començat a tenir símptomes en els darrers 14 dies.  A Catalunya, el total de positius confirmats per proves se situa en 59.035, 17 dels quals diagnosticats el dia previ. 2.475 en els últims 14 dies i 896, en l’última setmana. En relació a la data d’inici de símptomes, 77 els han començat a tenir durant els darrers set dies i 332, en els últims 14.  Madrid és la comunitat amb més nous diagnosticats el dia previ (73) i Andalusia la tercera, amb 12. Hi ha quatre comunitats sense cap cas nou confirmat el dia anterior i n’hi ha deu més amb menys de cinc casos.  Pel que fa a les defuncions, Catalunya acumula des que va començar la pandèmia 5.587 morts, 9 dels quals durant l’última setmana. A Castella i Lleó n’hi ha hagut 6 i hi ha vuit comunitats que no ha registrat cap decés en els últims set dies.  En relació als ingressos en UCI, des que va començar la pandèmia n’hi ha hagut 11.413, 11 dels quals durant la última setmana. D’aquests, 4 s’han produït a Castella-la Manxa i 3 a Castella i Lleó. Hi ha tretze comunitats que no n’han registrat cap.  Des que va començar la pandèmia, hi ha hagut 123.974 hospitalitzacions, 243 en els últims set dies. D’aquetes, la majoria s’han produït a Madrid (73) i a Catalunya i Castella i Lleó, amb 38 cadascuna. Castella-la Manxa n’ha registrat 20, l’Aragó 12 i Andalusia, 10.

Summary: Sanitat no registra cap mort per covid-19 a Espanya per segon dia consecutiu i manté el total de defuncions en 27.127


La fins ara diputada dels comuns no descarta deixar l'acta i Nuet apunta un "debat polític" a EUiA sobre la coalició  ACN Barcelona.-"Que estiguem davant d'un partit que fa fallida no ha de voler dir que el projecte mor". Són paraules de la fins ara diputada de CatECP i líder del corrent Sobiranistes, Elisenda Alamany, que abandona el grup parlamentari. En roda de premsa al Parlament, Alamany ha defensat mantenir el projecte inicial del comuns però amb "noves eines". De moment, manté l'acta però no descarta renunciar-hi. És una decisió que Sobiranistes prendrà "col·lectivament", com els passos que prendrà el corrent a partir d'ara. Alamany però ha assegurat que no marxa a un altre projecte. "No hi ha cap pas a curt ni mitjà ni  llarg termini que sigui un fitxatge a cap llista", ha reblat qui va ser número 2 de Xavier Domènech i portaveu del grup parlamentari. Ho ha dit flanquejada per Joan Josep Nuet, que es manté al grup però que ha admès que a EUiA hi ha un "debat polític" –"el judici al procés i el calendari electoral ho aviva"- sobre el futur de la coalició parlamentària amb els comuns.

Summary: Alamany veu CatComú en "fallida" però vol "preservar el projecte": "No hi ha cap pas per a un fitxatge a cap llista"


El vicepresident del Govern i adjunt a la presidència d'ERC, Pere Aragonès, ha defensat aquest dilluns no descartar la convocatòria d'eleccions a Catalunya com a resposta a la sentència de l'1-O, al marge de la mobilització "massiva" al carrer. "Hem de posar tots els escenaris sobre la taula, renunciar a algun no té sentit", ha explicat Aragonès en una entrevista a Catalunya Ràdio, on ha manifestat que hi ha "diferents escenaris possibles". Sigui com sigui, ha afirmat que la resposta haurà de ser "acordada" entre l'independentisme. Aragonès, que ocuparà el càrrec de coordinador nacional, de nova creació, a partir del congrés que el partit celebrarà al setembre, ha manifestat que Oriol Junqueras és el candidat dels republicans. Així, ha esquivat "avançar cap debat" sobre una possible inhabilitació de Junqueras arran de la sentència. Aragonès ha manifestat que la sentència serà l'últim episodi d'una línia de l'Estat que "ha bloquejat qualsevol sortida" i creu que serà el moment de dir que "ha arribat l'hora d'una solució política". En aquest sentit, ha reclamat forçar l'Estat a la negociació i ha apostat pel referèndum.  Aragonès també ha defensat que la seva formació no torna "al vell autonomisme de CiU" després de l'abstenció a la investidura de Pedro Sánchez, ja que no l'han plantejat a canvi de competències autonòmiques. "Anem a provocar un escenari de diàleg i de negociació amb l'Estat", ha assegurat. Tot i respectar que JxCat i ERC mantinguessin posicions diferents al Congrés, ja que on mantenen una coalició en el govern és només a la Generalitat, Aragonès ha qüestionat si és millor "córrer el risc que la dreta vagi unida i tinguin majoria al Senat" en una repetició electoral, o bé "poder incidir" en un govern com el socialista.  Pel que fa als pressupostos de l'any vinent, que el vicepresident s'ha compromès a presentar de cara a l'octubre al Parlament, ha dit que vol que tots els grups facin propostes en uns comptes en què es farà una "clara aposta" per l'educació i la salut. També ha estès la mà a comuns i socialistes a la cambra catalana per a "caminar junts" en aquesta "majoria ampliada". De fet, ha considerat que el PSC té una "excel·lent oportunitat d'ajudar" en els pressupostos fent que Madrid "porti ja els diners que deuen en matèria de recaptació". Aragonès també ha explicat que no veu una negociació de model de finançament i ha garantit que no intercanviaran cap discussió en aquesta línia per un referèndum.

Summary: Aragonès defensa no descartar unes eleccions com a reacció a la sentència: "No hem de renunciar a cap proposta"


Una cinquantena de pares i alumnes de l'escola de Montjuïc de Girona s'han manifestat aquest matí per reclamar que l'autobús públic faci parada directa a l'institut Narcís Xifra, que és el que els toca per zona. Asseguren que el servei actual que ofereix el Consell Comarcal costa 1,5 euros per viatge, mentre que la rest d'alumnes de la ciutat poden anar a classe amb les línies regulars (pagant un bitllet de 40 cèntims). A més, en cas que vulguin agafar l'autobús de línia per estalviar-se diners, els adolescents es veuen obligats a fer transbord (perquè la línia que baixa de Montjuïc no arriba a l'institut) i fer un viatge de tres quarts d'hora per un trajecte que, en cotxe, no supera els deu minuts. Els pares asseguren que l'Ajuntament els havia promès una solució, però que a dia d'avui no s'ha mogut res. Per això, i perquè també diuen que el consistori tracta el barri com si fos "de segona", ja asseguren que la protesta d'aquest dimarts no serà l'única. Els veïns de Montjuïc asseguren sentir-se "discriminats" per part de l'Ajuntament de Girona. Critiquen que fa anys que els diferents equips de govern els ignoren i que són el barri de la ciutat "amb menys serveis", perquè no tenen ni centre cívic ni biblioteca (han d'anar a la del Pont Major) i el local de l'associació de veïns és "clarament insuficient" per acollir els 3.000 residents que viuen a la zona. Per això, amb l'objectiu de pressionar el consistori, han començat una recollida de signatures i han engegat un seguit de protestes per fer visibles les mancances que pateixen. Aquest dimarts, han començat pel transport escolar. Una cinquantena de pares i alumnes de l'escola de Montjuïc han recorregut el barri a peu per reclamar una línia directa d'autobús públic que els porti fins a l'institut Narcís Xifra. Feien sonar xiulets i portaven pancartes on es podia llegir 'No volem ser un barri de segona' o 'Volem arribar als serveis en bus'. Segons critiquen, no hi ha cap línia d'autobús públic que tingui parada directa a l'IES Narcís Xifra (que és el que els toca per zona). Per arribar-hi, els adolescents han de fer transbord entre dues línies (la 1 i la 6) i això els suposa haver de destinar fins a tres quarts d'hora per a un trajecte que, si es fa en cotxe, és d'escassament deu minuts.  De provisional a crònica El president de l'AMPA de l'institut, Albert Huguet, explica que l'any passat l'Ajuntament els va donar "una solució provisional", a través d'un autobús operat des del Consell Comarcal. El problema, però, és que aquells alumnes que l'utilitzen han de pagar 1,5 euros pel bitllet (mentre que si s'agafa l'autobús de línia, el preu es redueix fins als 40 cèntims). "No volem res més que allò que tenen la resta d'alumnes de la ciutat, que és que els nostres fills puguin anar amb autobús públic al col·legi", explica Huguet. El president de l'AMPA, a més, també critica que el consistori els va prometre que la solució que els va oferir seria "temporal", però que ara veuen com s'està "tornant crònica", perquè fa un any que no s'ha mogut res.  "Reclamem no haver de pagar més de 40 cèntims per bitllet, bé sigui a través d'un autobús que faci parada directa a l'institut, bé sigui perquè l'Ajuntament assumeixi la diferència de cost que suposa el servei que ofereix el Consell Comarcal", diu Huguet. I hi afegeix: "Ens sentim discriminats, perquè se'ns obliga a anar a l'institut Narcís Xifra, però no se'ns posen facilitats perquè els nostres fills hi arribin".  En cotxe o a peu Tant els pares com els alumnes que ara fan 6è de primària a l'escola de Montjuïc, i que l'any vinent hauran d'anar al Xifra, asseguren que no tenir una línia d'autobús municipal directa els suposarà maldecaps. "Haurem de combinar-nos-ho entre diferents pares o bé amb els avis", diu una de les mares, la Goretti Piferrer.  Ella, a més, també lamenta que si el seu fill algun dia hagués d'agafar l'autobús municipal –i per tant, fer transbord- als tres quarts d'hora de viatge s'hi afegiria un altre problema: la tornada al migdia. "Com que les classes acaben a les tres, això suposa que gairebé hauria de dinar a les quatre de la tarda", concreta. Els alumnes, per la seva banda, també diuen que hauran de buscar opcions. "Em portaran els avis o potser hi hauré d'anar caminant, perquè trigaré menys", explica un dels adolescents, en Gabriel Morales. "Si agafo l'autobús municipal i he de fer transbord, trigaré més i potser algun dia arribaré tard a classe", hi afegeix una altra alumna de 6è, la Martina Noguera.

Summary: Protesta de pares i alumnes del barri de Montjuïc de Girona per reclamar una línia directa d'autobús públic a l'institut


El col·lectiu Tornem a les escoles ha assegurat que el Govern els ha garantit que no hi haurà tancament dels centres a menys que hi hagi un confinament total de la població. El grup es va reunir dimarts amb el conseller d'Educació, Josep Bargalló, i amb el secretari de Salut Pública, Josep Maria Argimon, per demanar que el dret a l'educació quedés garantit. "A Tornem a les escoles se'ns ha garantit que no hi haurà tancament de cap escola, sinó que només es tancaran els grups estables amb un positiu", ha indicat en un comunicat el col·lectiu, que subratlla que el grup haurà de fer quarantena 14 dies i tornarà el 15è a l'escola. També ha assegurat que el Govern els ha garantit la connexió diària amb el tutor durant l'aïllament.  El grup reclama al departament i a les direccions dels centres que prioritzin els espais exteriors per fer classe, i exigeix als ajuntaments que cedeixin més espais públics. També considera intolerable que les famílies assumeixin el sobrecost que tindran les hores d'acollida en matins i tardes per les entrades esglaonades, i ha demanat al departament que activi subvencions a les associacions de famílies o bé una partida perquè les escoles ho puguin cobrir. També reclama al govern espanyol que garanteixi baixes o permisos retribuïts d'un progenitor per cura d'infant en quarantena, encara que no doni positiu.

Summary: Tornem a les escoles diu que el Govern els ha garantit que no hi haurà tancament a menys que hi hagi confinament total


La línia R1 recuperarà el trànsit ferroviari entre Malgrat de Mar (Maresme) i Blanes (Selva) abans de final d'any. Les obres de reconstrucció del pont sobre el riu Tordera, que va col·lapsar al gener amb el pas del temporal Gloria, arriben a la seva recta final. Adif preveu enllestir els treballs el mes de novembre i un cop es validi la seguretat de la infraestructura podran tornar a circular-hi trens. Actualment l'estructura del nou pont, de 220 metres, està completament enllestida i els treballs se centren ja en la col·locació de la via i la catenària. El director general de Conservació i Manteniment d'Adif, Àngel Contreras, assegura que el nou pont ha guanyat en seguretat respecte l'anterior, que era de l'any 1954. Entre els detalls del projecte que ajuden a millorar la seguretat de la infraestructura hi ha l'alineació dels pilars amb l'altre pont que també va caure amb el temporal Gloria, la carretera que connecta Blanes i Malgrat i que també la Generalitat està reconstruint a escassos metres del pont ferroviari. La col·laboració entre les dues administracions fa que el conjunt de les dues infraestructures guanyi "resistència" a l'aigua, segons ha detallat el director general de Conservació i Manteniment d'Adif, Àngel Contreras. També hi influeix els nous fonaments que s'han instal·lat, a 40 metres de profunditat respecte el llit del riu. Pel que fa a l'estructura del pont, el disseny en forma d'ona fa que la inèrcia del pont vagi cap  amunt i "s'allunyi" l'estructura del llit del riu i s'augmenti la protecció de les vies. També s'ha ampliat el nombre de pilars. "És un pont que està pensat per resistir", ha afirmat Contreras, que diu que la capacitat de retorn de la infraestructura és de 500 anys. Adif n'ha explicat els detalls durant una visita d'obres amb representants dels Ajuntament de Malgrat i Blanes i del Consell Comarcal del Maresme. També hi ha assistit la delegada del govern espanyol a Catalunya, Teresa Cunillera, que s'ha felicitat pel fet que abans de final d'any es pugui reprendre la circulació de trens. El calendari, de fet, és el previst des de que van començar les obres el passat mes de febrer, malgrat els inconvenients provocats a posteriori per la crisi sanitària de la covid-19: "No és res més que una molt bona notícia per al territori".El pressupost final de l'obra ha estat de 8,6 MEUR.

Summary: Adif acabarà al novembre el pont de la Tordera i els trens tornar a circular a final d'any


Aposten per allargar el termini màxim almenys fins al setembre perquè els contribuents puguin obtenir més liquiditat ACN Barcelona.-El Col·legi d'Economistes de Catalunya ha avisat que la majoria de declaracions de la renda a Catalunya sortiran a pagar, ja que la tributació mínima és del 21,5%, a diferència d'altres comunitats, on és al voltant del 19%. Tot i l'impacte econòmic que tindrà la pandèmia del coronavirus, l'Agència Tributària ha descartat allargar el termini màxim del 30 de juny per presentar la declaració al·legant que al 70% dels ciutadans els sortirà a retornar, una circumstància que no es donarà a Catalunya per aquest "decalatge", segons alerta l'experta fiscal del Col·legi d'Economistes, Carme Jover. Jover aposta per allargar el termini màxim de presentació de la declaració fins al setembre perquè els contribuents tinguin temps d'aconseguir liquiditat.  L'experta fiscal recorda que la retenció dels rendiments al conjunt de l'Estat espanyol està fixada entre el 19% i el 45%, en funció dels ingressos -excepte al País Basc i Navarra, on tenen el seu propi règim fiscal- i que després són les autonomies les que marquen el seu tram en la tributació de l'IRPF. En algunes es replica l'escala de l'administració estatal -com a les Illes Balears i a les Canàries, les dues Castelles, La Rioja i Extremadura- però d'altres opten per un percentatge mínim superior al 19% -com Aragó, Andalusia, Astúries i el País Valencià, entre d'altres amb un 19,5%-, i Catalunya, que amb el 21,5% és el més alt del territori espanyol.  Això fa que la diferència entre el 19% i el 21,5% a Catalunya, la declaració surti positiva en molts casos, a diferència de la resta de l'Estat. "En les rendes d'entre 20.000 i 30.000 euros som la comunitat autònoma més cara del territori espanyol, perquè en els trams baixos tenim l'escala més cara", explica Jover, que detalla que en aquesta franja és on hi ha la gran part dels contribuents. Aquesta circumstància, en canvi, no es produeix a Madrid, on el tram autonòmic de l'IRPF es va rebaixar mig punt i a molts contribuents de la Comunitat els surt a retornar. D'aquesta manera, Catalunya es concentrarà gran part dels ciutadans que els tocarà pagar en un context de pandèmia i d'aturada de l'activitat econòmica.  Amb tot, l'experta fiscal del Col·legi d'Economistes aposta per allargar el termini màxim habitual de l'Agència Tributària –fixat en el 30 de juny- almenys fins al setembre, tenint en compte que l'agost probablement serà inhàbil. En aquest sentit, Jover apunta que altres països com Itàlia i Alemanya o Catalunya amb els tributs propis ja han anunciat una paralització per ara de la recaptació. Aquesta pròrroga permetria, segons Jover, guanyar temps als contribuents per obtenir liquiditat. No obstant això, no creu que l'Agència Tributària cedeixi i més tenint en compte que manté el 20 d'abril com a termini per liquidar l'IVA trimestral.  Per últim, Jover recomana que abans de confirmar l'esborrany, els ciutadans comprovin que les dades que disposa Hisenda són correctes, ja que per exemple l'administració pot no discriminar aspectes com quin és l'habitatge habitual si se'n té més d'un, i fa descomptes que no pertoquen. "La gent es pensa si ho fa Hisenda ho fa bé... Ho fa un programa informàtic", adverteix davant la pressa dels ciutadans per presentar la declaració a tornar i obtenir així liquiditat de forma ràpida. Rebaixa de l'impost del patrimoni a Catalunya D'altra banda,l'experta fiscal ha demanat al Govern que en la situació actual reconsideri elcobrament de l'impost del patrimoni, que té un dels tipus impositius més altsde l'Estat i que representa al voltant del 50% de la recaptació de tot elterritori espanyol. Segons argumenta, hi ha ciutadans que poden tenir patrimoniperò que és "improductiu" i no disposen de liquiditat per afrontarl'impost. "Si hem de pagar el patrimoni que està sortint aquests últimsanys, a Catalunya és un impost car", afegeix.

Summary: Els economistes avisen que a diferència de l'Estat la majoria de declaracions de la renda a Catalunya sortiran a pagar


Després de passar a disposició judicial, va ingressar a la presó ACN Cunit.-Els Mossos d'Esquadra han detingut un jove de 21 anys, de nacionalitat marroquina i veí de Calafell, com a presumpte autor de tres robatoris amb força a l'interior del tren en fer estrebades a les seves víctimes abans que es tanquessin les portes del comboi. Els fets es van produir a l'estació de tren de Cunit o de Segur de Calafell els dies 22 de setembre i 1 i 19 d'octubre. Un cop s'obrien les portes, el jove esperava la baixada dels passatgers i observava a l'interior del tren per localitzar la víctima. Aleshores, feia una estrebada amb violència i fugia just abans que es tanquessin les portes, segons fonts policials. El jove, que comptava amb tres antecedents policials des que és major d'edat, va ser detingut el passat 23 d'octubre i el jutge va decretar presó provisional. La investigació policial va començar arran del primer fet, un robatori amb violència a una dona que havia agafat el tren a Sant Vicenç de Calders amb direcció a Barcelona. Moments abans d’arribar a l’estació de Cunit, un home li va fer una estrebada a la motxilla i va baixar del tren abans del tancament de les portes.   Segons van poder comprovar els investigadors, el mateix individu va cometre dos robatoris violents més amb el mateix 'modus operandi'. Així, l’1 d’octubre, una dona va denunciar que un jove li havia robat el telèfon mòbil quan el tren en que viatjaven arribava a l’estació de Cunit. A més, per fer-ho, l’autor la va agredir provocant-li ferides lleus.   El tercer robatori es va produir el passat 19 d’octubre quan víctima i lladre arribaven a l’estació de tren de Segur de Calafell. Pocs segons abans que el tren continués la marxa, un jove va intentar fer una estrebada a una dona i, en no aconseguir-ho, li va prendre d’una estrebada el telèfon mòbil. A conseqüència del robatori, la víctima va patir lesions lleus.

Summary: Detenen un jove per cometre estrebades abans que es tanquessin les portes del tren a Cunit i Segur de Calafell


L'Agència Tributària ha decomissat 950.000 paquets de tabac amagats en dos contenidors confiscats a la demarcació de Barcelona entre el 27 i el 30 d'octubre. El valor de mercat d'aquest material provinent de l'Àsia s'estima en 3.750.000 euros i afecta les marques de cigarrets 'Deluxe' i 'Manchester', que no es distribueixen legalment a l'Estat espanyol. La primera de les confiscacions es va fer el 27 d'octubre, quan funcionaris de Vigilància Duanera de l'Agència Tributària van comissar 450.000 paquets de tabac de contraban de la marca 'Deluxe' en un magatzem del Prat de Llobregat. Tres dies després, l'Agència Tributària, amb la col·laboració de la Guàrdia Civil, van intervenir 500.000 paquets de la marca 'Manchester', procedents de l'Índia, al Port de Barcelona. L'operatiu del Prat de Llobregat es va iniciar per les sospites que despertava un contenidor procedent del Vietnam que, segons la seva documentació, transportava mobles. Davant d'això, l'Agència Tributària en va fer un seguiment i el 27 d'octubre va posar en marxa un dispositiu que va permetre comprovar que en realitat contenia el tabac de contraban, que, amb posterioritat, hauria estat introduït en territori nacional. L'operació comercial fraudulenta consistia en la suplantació de la identitat de l'empresa importadora, de manera que es feia, sense el seu consentiment ni participació, el pagament de les despeses relatives a la importació i la transmissió de les instruccions de transport fins al magatzem. Igualment se suplantava la identitat del remitent. Com a conseqüència d'aquestes actuacions es va detenir una persona en qualitat d'investigada per un presumpte delicte de contraban. La captura d'aquest contenidor va ser possible gràcies a la col·laboració internacional d'uns altres serveis duaners de la Unió Europea i de l'OLAF (Oficina Europea de Lluita contra el Frau). 500.000 paquets al port de Barcelona Tres dies després, el 30 de desembre, l'Agència Tributària, en col·laboració amb la Guàrdia Civil a través de la Unitat d'Anàlisi de Riscos (UAR) de la Duana del port de Barcelona, va decomissar 500.000 paquets de tabac de contraban en el port. Aquesta mercaderia es va trobar durant una inspecció en el recinte duaner d'un contenidor procedent de l'Índia. La documentació declarava que transportava caixes de plàstic per a eines però realment contenia paquets de la marca 'Manchester'.

Summary: Decomissen 950.000 paquets de tabac de contraban amagats en dos contenidors al Prat de Llobregat i al Port de Barcelona


El partit es queixa que la "incapacitat de Colau" per negociar amb el sector privat perjudica la ciutat ACN Barcelona.-El regidor del grup de Cs a l'Ajuntament de Barcelona Koldo Blanco ha demanat aquest dimecres al govern de Barcelona que dialogui amb totes les plataformes de lloguer vacacional, també amb Airbnb. En un comunicat, Blanco s'ha queixat que la "incapacitat" de l'alcaldessa, Ada Colau, per negociar amb el sector privat "està perjudicant la ciutat i l'interès general". S'ha referit així a la reunió que va mantenir l'executiu amb plataformes com Homeaway, Tripadvisor o Booking, sense convidar Airbnb perquè no està compromesa, diuen des del govern, amb la lluita contra els pisos turístics il·legals. "No és de rebut que l'única relació del govern amb aquesta plataforma sigui la de les sancions, els advertiments i les amenaces", s'ha queixat el regidor.

Summary: Cs demana al govern de Barcelona diàleg amb Airbnb en lloc d'utilitzar només "la sanció i l'amenaça"